**נאום סיום מב"ל**

יום ו', 25.10.1963

"...באחת עשרה בא אצלי עוזי נרקיס. המכללה כבר פתוחה 12 יום. עד עכשיו למדו ועיינו בבעיות ירדן. הפתיחה של הרמטכ"ל הייתה יפה עד להפליא. גם יצחק רבין הרצה על פעולות אופרטיביות על ירדן. יחיל גם על שיקולים מדיניים בקשר עם ירדן.... צבי זוסמן מהאוצר הרצה על התוצאות של כיבוש הגדה המערבית.

במכללה לומדים 9 חיילים 16 ציבילים (3 ממשרד החוץ, 2 מהאוצר, 1 קול ישראל, 1 משרד השיכון, 1 מחינוך, 1 מחברת החשמל, 1 ממקורות, 1 מהמשטרה, 1 מהמוסד) בכל יום 5 שעות שיעורים, 2 שעות עבודה עצמית. בין התלמידים תימני ממשרד הביטחון שמו שלום פרי, גם עיראקי אחד יאיש שמאי, מפקח ממשרד החינוך גמר בעיראק בית ספר לקצינים.

הזמין אותי להרצאה או על –

1. יסודות עצמת האומה.
2. יעודה של מדינת ישראל.
3. מבצע סיני.

אמרת לו ,אני מסופק אם לפני 3-4 חודשים אוכל להיפנות. ממבצע סיני אין ללמד כלום, כי תנאיו המדיניים לא יחזרו. ולא אוכל לספר כל האמת על מבצע סיני, גם על מלחמת העצמאות עדיין לא סופרה כל האמת.

תשובתו של בן גוריון לעוזי נרקיס מה – 4.3.1964

לעוזי נרקיס – אל"מ – שלום וברכה

שמעתי כבר מכמה חברים שהמכללה לא הכזיבה. וגם אלו שפקפקו זמן רב בתועלתה – רואים בה ברכה, ואני שמח שאשכול שבע נחת ממפעל ידיך. ואשר להרצאתי – עוד מועד לחזון.

בברכה ובידידות,

ד.בן גוריון

כבוד שר הביטחון, מר אביגדור ליברמן

ראש המטה הכללי, רב אלוף, גדי אייזנקוט

המפקח הכללי, רב ניצב, רוני אלשייך

מפקד המכללות, אלוף, אמיר ברעם

מפקדי המכללות בעבר

נשיא אוניברסיטת חיפה, .......

היועץ האקדמי לתוכניות הביטחון לאומי, פרופסור גבריאל בן דור

נציגי משרדי הממשלה

חברי המטה הכללי

נציגי צבאות ודיפלומטים

סגל המכללה לביטחון לאומי

משפחות יקרות

ואחרונים, היום ראשונים - רעי למחזור מ"ה

ערב טוב!

בתחילת השנה ובמהלכה, נפגשנו במליאה, בספריה או כאן במדשאה מחוץ לאולם, 41 חניכות וחניכים עם ציפיות מהשנה ועם שאיפות לאחריה. 41 חניכים מצה"ל, משטרת ישראל, משרד ראש הממשלה, משרד החוץ ומשרד השיכון, מהועדה לאנרגיה אטומית ומבנק ישראל, משירות בתי הסוהר ומשירות הכבאות ואף התכבדנו בנוכחותם של נציגים מצבאות ארצות הברית, הודו, איטליה, גרמניה וסינגפור.

כל אחד מאתנו הביא מניסיון חייו המקצועי אל המרחב הזה שמפגיש בין תיאוריה ורעיון ל 1000 שנים מצטברות של ניסיון.

השנה הייתה לנו למסע חקירה מתמשך של הביטחון הלאומי במדינת ישראל על מרכיביו השונים. בזה אחר זה עמדו בפנינו בכירים מכלל המגזרים ושתפו אותנו הגיגי לבם ומחשבתם. כל אחד ואחת מהם הותיר בנו חותם אם הסכמנו לדברים ובין אם עוררו בנו ביקורת או ויכוח. היה זה מפגש מיוחד ומאתגר בין מנהיגי עבר והווה ומהיכרותי את יושבי החדר גם מנהיגי עתיד.

בין מעלותיה הרבות של המכללה אציין את השילוב המופלא שבין העמקה בעולמות התיאוריה והלמידה לבין המפגש עם הבלתי אמצעי עם האתגרים, המפגש שבין המילה הכתובה לבין החיים האמתיים.

החיבור הזה שבין הממסד האקדמי לבין ניסיון החיים המקצועי שהביאו אתם 41 מהמשתתפים הוא סוד עוצמתו של המב"ל. היכולת לגבש קבוצה שבה כל שותף מביא גוון חשיבה אחר, שם מניסיונו ותפישת עולמו, כל אחד וייחודו. התנסויות, סימולציות, סדנאות, פאנלים ודיוני עומק היוו כר פורה ומאתגר ללמידה. כך התאפשרה העמקה וחדות מחשבה, כך התאפשרה הרחבת אופקים ולידתם של רעיונות חדשים. כך, ממפגש למפגש, מסיור לסיור, הלכה והתבהרה בנו רוחב היריעה המרכיבה את ארבעת יסודות העוצמה של הביטחון הלאומי בישראל.

את יסוד העצמה הצבאית ואתגרי הביטחון פגשנו דרך סיורים וביקורים, מפקדים ומנהלים, למדנו על טכנולוגיות ויכולות קיימות ומתפתחות, חווינו לעומק את חשיבותה של הפעולה המשותפתבין הארגונים ויצירתה של קהילת ביטחון המשלבת אומץ, מנהיגות ויצירתיות על מנת להבטיח בטחונה של מדינת ישראל.

העמקנו במדיניות החוץ ובאתגריה של ישראל בעולם. הסיורים באירופה, במזרח ובארצות הברית היוו פלטפורמת למידה ייחודית ומעשירה שאפשר את עומק ההבנה שבחשיבות מקומה ומעמדה של ישראל בקהילת העמים, היא גם אפשרה לנו מבט אחר, מבחוץ, על עצמנו.

נחשפנו לנס הגלוי שהוא הכלכלה הישראלית ולמסע שעברנו מימי צנע לאומת הסטרטאפ, למדנו על תבונה ונחישות, על התמדה וחדשנות..

את החברה בישראל פגשנו פנים אל פנים בבתי הספר ובישיבות, במשרדים וברחובות, בטכנולוגיה ובתעשיות. את החברה פגשנו גם בסיפורים, כמו אלו בבית הספר ברנקו וייס בבית שמש, וכמו זה המדהים של סרן אלכס חן היום מפקדת פלוגה בבה"ד 1, שבנחישות ישראלית חצבה את דרכה מהרחוב, אל ההוסטל ואל שורות הפיקוד של צה"ל.

חוט מרכזי שוזר את התחומים כולם. בכל אלו עמד אדם, או קבוצה, לרוב קטנה שידעה להוביל לכיוון הנכון. זה מה שמצופה אתנו, זה האתגר שאנו שמים לעצמנו.

איך בוחנים אם שנת לימודים במב"ל היא שנה מוצלחת ?

האם באמצעות ציון למבחן, עבודה, מחקר או מטלה ?

האם באמצעות נוכחות רצופה בסיור או הרצאה ?

בצניעות אומר כי לא "מני ולא מקצתי"

שנת מב"ל מוצלחת היא שנה המשאירה בך תובנות, מקום של ספק ויכולת לא רק לשאול שאלות אלא להעמיק ולמצוא תשובות.

כל זמן שסקרנות וספק נכחו בחדר, הלמידה במב"ל הייתה לנו אתגר והרפתקה מתמשכת.

"מה שהיה הוא שיהיה, ומה שנעשה הוא שיעשה, ואין כל חדש תחת השמש", אמר קהלת.

אסתכן בהרהורי כפירה באמירה זו, שכן אם "מה שהיה הוא שיהיה..." ואין מקום לחידוש, הרי שספק בתכליתה של למידה, ומהי מקומה של חקירה ?

נכון, בחלק מן המקרים יהיה אשר היה, אך ברוב רובם האחר עלינו לחפש את שהשתנה ואת זה שעתיד להשתנות. לזהות מה מסימני העבר מלמד על העתיד, ומה עשוי להצביע על השתנות – ההבחנה בין השניים תהיה לנו האתגר האמתי. בכל אחד משדות הביטחון הלאומי מתהווים אתגרים לצד הזדמנויות, חובה עלינו להיות סקרנים, מעמיקים, שקולים ומקצועיים, עלינו להיות אמצים ולהביע דעה ואמיצים לא פחות גם לשמוע כזו אם היא אחרת משלנו.

בסיומה של השנה, כשבאמתחתנו עוד כמה פיסות של תובנה או דעת, אין אנו יכולים להרשות לעצמנו תחושת שובע ומיצוי. עלינו להמשיך ולהעלות ספק בנאמר ובכתוב, עלינו לעמוד באומץ על דעתנו ולהצביע על שהשתנה או על שנכון שישתנה.

אנצל במה מכובדת זאת כדי לפנות לעמיתנו המשתתפים הבינלאומיים ולהביע הערכה אמתית על ששיתפתם מניסיונכם ואפשרתם לנו להסתכל על עצמנו מזווית קצת אחרת. נחשפתם לעומק אתגריה של ישראל, למדתם ולימדתם אותנו ולצד זאת אני מקווה שיכולתם לזהות את הישראליות הטובה, האמיצה והערכית. תודה על חברות אמת ומקווה שתישאו אתכם שותפות תובנה וזיכרון שיעשו את אתכם לשגרירים של ישראל בארצותיכם. שובו לשלום ומקווה שעוד ניפגש.

בשמם של חניכי מב"ל מ"ה אני רוצה להביע הערכה מלב לכל העושים במלאכה. ראשית לסגל המב"ל בראשותו של המדריך הראשי אלוף משנה יוני סיידה מרום. ברכת תודה והצלחה למדריכי הצוותים המסיימים השנה את תפקידיהם וממשיכים אל האתגר הבא – אלוף משנה אלי בר און, שמוליק וייס, משה יהלומי – בהצלחה בתפקידך החשוב הבא, ניצב משנה עודד שמלא, תודה רבה לסגל האקדמי מאוניברסיטת חיפה בהובלתם המסורה של פרופסור גבי בן דור ופרופסור יוסי בן ארצי, תודה מיוחדת לצוות המנהלה והתיאום.

למשפחות שלנו, שגם בשנה הזו כמו בכל אלו שחלפו המשיכו להיות הביטחון הלאומי האישי שלנו ומקור עוצמתנו.

בסיומה של שנה נהרהר בה ונתהה על תרומתנו כמו גם על שכרנו.

חיים גורי זכרו לברכה, כתב "אולי זו רק פתיחה למשהו אחר שיעלה ויבוא".

לא אולי, ידידי, זו הבטחה למשהו אחר שיעלה ויבוא.

תודה!